Národná rada Slovenskej republiky

## **VI. volebné obdobie**

Číslo: CRD-1126/2015

**1571a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 1571a)** v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 1571a)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1793 zo 16. júna 2015 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodárske záležitosti a

Výboru Národnej rady Slovenskej republiky pre verejnú správu a regionálny rozvoj.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 646 z 8. septembra 2015
* Výbor Národnej rady Slovenskej republiky pre hospodárske záležitosti uznesením č. 462 z 10. septembra 2015 a
* Výbor Národnej rady Slovenskej republiky pre verejnú správu a regionálny rozvoj uznesením č. 247 z 2. júla 2015

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I bode 9 sa vypúšťa slovo „len“.

Ide o formulačnú úpravu textu ktorej účelom je vypustenie nadbytočného slova z návrhu ustanovenia.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode 32, § 44 ods. 11 sa slovo „uskutočnia“ nahrádza slovom „uskutočňujú“.

Ide o legislatívno-technickú úpravu v súlade s bodom 3 Prílohy č. 2 legislatívnych pravidiel tvorby zákonov.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode 43, § 54 ods. 6 prvej vete sa vypúšťa slovo „primeranej“.

Navrhovanou zmenou sa reaguje na ustanovenie, v ktorom sú pre vybavenie žiadosti prevádzkovateľa servisného zariadenia ustanovené tri lehoty. Navrhovanou úpravou bude prevádzkovateľ servisného zariadenia povinný vybaviť žiadosť do 30 dní, ak regulačný orgán neustanoví lehotu dlhšiu.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode 43, § 54 ods. 10 sa slová „§ 54 ods. 5“ nahrádzajú slovami „odseku 5“.

Ide o legislatívno-technickú úpravu vnútorného odkazu.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode 61, § 61a poslednej vete sa slovo „zavedú“ nahrádza slovom „môžu zaviesť“.

Ide o formulačnú úpravu textu, ktorej účelom je ustanoviť možnosť zaviesť primerané postupy pre spoluprácu v oblasti systémov spoplatňovania na viacerých železničných sieťach.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 90. bod vkladá nový 91. bod, ktorý znie:

„91. V § 109 sa za odsek 12 vkladá nový odsek 13, ktorý znie:

„(13) Regulačný orgán uloží pokutu od 10 000 eur do 40 000 eur prevádzkovateľovi servisného zariadenia, ktorý nedodrží podmienky alebo neplní povinnosti podľa tohto zákona.“.

Doterajšie odseky 13 až 15 sa označujú ako odseky 14 až 16.“.

Nasledujúce body sa prečíslujú.

V súlade so smernicou Európskeho parlamentu a Rady 2012/34/EÚ z 21. novembra 2012, ktorou sa zriaďuje jednotný európsky železničný priestor (prepracované znenie) (Ú. v. EÚ L 343, 14.12.2012) regulačný orgán monitoruje hospodársku súťaž na železničných trhoch a preskúmava prístup a obmedzenia prístupu k servisným zariadeniam a službám v nich poskytovaných. V prípade porušenia povinností, ktoré ukladá smernica prevádzkovateľovi servisného zariadenia, je nápravným opatrením len uloženie povinnosti zdržať sa nespravodlivého a diskriminačného správania a uloženie povinnosti odstrániť protiprávny stav. Dodržiavanie týchto povinností je však potrebné  vynútiť aj striktnejším opatrením, a to uložením primeraných pokút.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 90. bod vkladá nový 91. bod, ktorý znie:

„91. V § 109 ods. 14 a 15 sa číslo „12“ nahrádza číslom „13“.

Nasledujúce body sa prečíslujú.

Ide o legislatívno-technickú úpravu vnútorného odkazu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode 91, § 112c ods. 2 sa na konci pripájajú slová „podľa doterajších predpisov“.

Navrhovaným doplnením sa spresňuje text prechodného ustanovenia tak, aby bolo zrejmé, podľa akých právnych predpisov sa dokončia konania, ktoré neboli právoplatne ukončené do nadobudnutia zmien navrhovaných predloženou novelou zákona.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, 91. bode v § 112c ods. 3 sa slová „od 1. júna 2016“ nahrádzajú slovami „najneskôr od 1. januára 2019“.

V záujme plynulejšieho prechodu na novú tvorbu úhrady za prístup a používanie železničnej infraštruktúry a za služby poskytované v minimálnom prístupovom balíku a traťovom prístupe k servisným zariadeniam a poskytovanie služieb sa navrhuje úprava prechodného ustanovenia v návrhu zákona a posunutie tohto termínu najneskôr do 1. januára 2019. V súlade s čl. 31 odsek 3 smernice Európskeho parlamentu a Rady 2012/34/EÚ z 21. novembra 2012, ktorou sa zriaďuje jednotný európsky železničný priestor (prepracované znenie) (Ú. v. EÚ L 343, 14.12.2012) vydala Komisia EÚ vykonávacie nariadenie 2015/909 z 12. júna 2015 o metódach výpočtu nákladov, ktoré vznikajú priamo ako výsledok prevádzky vlakových služieb. Termín, dokedy manažér infraštruktúry môže rozhodnúť o postupnom prechode na tieto metódy počas obdobia, ktoré nepresiahne 4 roky od nadobudnutia účinnosti tohto nariadenia v súlade so smernicou, je 3. júl 2019. Navrhovanou úpravou sa vytvára dostatočný priestor pre vydanie ďalších záväzných predpisov vyplývajúcich priamo zo zákona (napr. regulačný rámec vydaný regulačným orgánom), ktoré majú dopad na prijatie opatrení zo strany nielen manažéra infraštruktúry, ale i železničných podnikov a prevádzkovateľov servisných zariadení.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, 92. bode v prílohe č. 8 bode III podbode 1.2 písm. b) sa na konci pripájajú tieto slová: „alebo samostatne zárobkovo činné osoby, ktoré sú dodávateľmi“.

Uvedená časť prílohy č. 8 sa spresňuje vzhľadom na vymedzenie pojmov „zamestnanec alebo dodávateľ“ v bode I.1.13 smernice Komisie 2014/88/EÚ z 9. júla 2014, ktorou sa mení smernica Európskeho parlamentu a Rady 2004/49/ES, pokiaľ ide o spoločné bezpečnostné ukazovatele a spoločné metódy na výpočet nákladov v prípade nehôd (Ú. v. EÚ L 201, 10.7.2014).

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 91. bod vkladá nový 92. bod, ktorý znie:

„92. V prílohe č. 4 sa bod 2.3 dopĺňa podbodmi 2.3.3 a 2.3.4, ktoré znejú:

„2.3.3 Ak ide o úpravu subsystému, na ktorý sa už vzťahuje certifikát, notifikovaná osoba vykoná len tie preskúmania a skúšky, ktoré sú relevantné a nevyhnutne potrebné, teda posudzovanie sa musí vzťahovať iba na tie časti subsystému, ktoré sú zmenené, a na ich rozhrania s nezmenenými časťami subsystému.

2.3.4 Notifikovaná osoba, ktorá vykonáva overovanie subsystému vypracuje súbor technickej dokumentácie v súlade s § 73 ods. 3 v rozsahu jej pôsobnosti.“.“.

Nasledujúce body sa prečíslujú.

Navrhovanou úpravou sa upresňujú pravidlá a požiadavky overovania v prípade úprav subsystémov. Cieľom má byť zameranie jednotlivých skúšok iba na zmenené časti subsystémov a na ich rozhrania s nezmenenými časťami. Prílohu č. 4 zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov je potrebné rozšíriť o uvedené body s cieľom zabezpečiť vysvetlenia jednotlivých postupov v predmetnej oblasti, ako aj stanovenia princípov pri vypracovaní súboru technickej dokumentácie.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 91. bod vkladá nový 92. bod, ktorý znie:

„92. V prílohe č. 4 bode 2.4 uvádzacej vete sa za slovo „overení“ vkladá čiarka a slová „zostavuje ho žiadateľ“.“.

Nasledujúce body sa prečíslujú.

Súbor technickej dokumentácie, ktorá je prikladaná k ES vyhláseniu o overení, zostavuje žiadateľ. V pôvodnom znení zákona nebolo stanovené, kto ju zostavuje. S cieľom zabezpečiť jeho jasnejšie znenie v danej oblasti a transpozíciu predmetnej smernice bolo potrebné doplniť bod 2.4.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 91. bod vkladá nový 92. bod, ktorý znie:

„92. V prílohe č. 4 bode 2.4 písm. f) sa slová „nariadenia Komisie (ES) č. 352/2009“ nahrádzajú slovami „vykonávacieho nariadenia Komisie (EÚ) č. 402/2013“.“.

Nasledujúce body sa prečíslujú.

Z dôvodu zrušenia nariadenia komisie (ES) č. 352/2009 o spoločnej bezpečnostnej metóde hodnotenia a posudzovania rizík je potrebné vykonať úpravy v prílohe č. 4 bode 2.4 zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 91. bod vkladá nový 92. bod, ktorý znie:

„92. V prílohe č. 4 bode 2.6 sa na konci pripája táto veta: „Bezpečnostný orgán môže žiadať predloženie dokumentov spolu s povolením v štátnom jazyku.“.“.

Nasledujúce body sa prečíslujú.

Úprava je potrebná z dôvodu novely prílohy VI smernice Komisie 2008/57/ES, a tiež s cieľom zabezpečiť odstránenie nedostatkov a nezrovnalostí, ktoré by mohli vzniknúť z dôvodu nesprávneho a neovereného prekladu dokumentov.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 91. bod vkladá nový 92. bod, ktorý znie:

„92. V prílohe č. 4 sa bod 3 dopĺňa podbodom 3.4, ktorý znie:

„3.4 Jazyk

Súbory a korešpondencia o postupoch ES overovania musia byť vedené v štátnom jazyku.“.“.

Nasledujúce body sa prečíslujú.

Úprava je potrebná z dôvodu novely prílohy VI smernice Komisie 2008/57/ES, jej nevyhnutnej transpozície, a tiež s cieľom zabezpečiť odstránenie nedostatkov a nezrovnalostí, ktoré by mohli vzniknúť z dôvodu nesprávneho a neovereného prekladu dokumentov.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 91. bod vkladá nový 92. bod, ktorý znie:

„92. Príloha č. 4 sa dopĺňa štvrtým bodom, ktorý znie:

„4. OVEROVANIE ČASTÍ SUBSYSTÉMOV PODĽA § 73 ODS. 5

Na overovanie série subsystémov, alebo len určitých častí subsystémov podľa § 73 ods. 5 sa ustanovenia tejto prílohy uplatňujú primerane.“.“.

Nasledujúce body sa prečíslujú.

Z dôvodu nevyhnutnej transpozície smernice Komisie 2014/106/EÚ bolo potrebné doplniť prílohu č. 4 zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov a zosúladiť s príslušným § 73, ktorý sa týka postupu ES overovania subsystémov.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 91. bod vkladá nový 92. bod, ktorý znie:

„92. V prílohe č. 6 časť ES vyhlásenie o overení vrátane nadpisu znie:

**„ES VYHLÁSENIE O OVERENÍ SUBSYSTÉMOV**

1. ES VYHLÁSENIE O OVERENÍ SUBSYSTÉMOV

ES vyhlásenie o overení subsystému je vyhlásenie vypracované žiadateľom, v ktorom na vlastnú zodpovednosť vyhlasuje, že subsystém, ktorý bol podrobený postupom overovania podľa prílohy č. 4, spĺňa požiadavky právnych predpisov Európskej únie a príslušných vnútroštátnych predpisov.

ES vyhlásenie o overení a sprievodné dokumenty musia byť datované a podpísané.

ES vyhlásenie o overení musí vychádzať z informácií vyplývajúcich z postupu pri ES overení subsystémov podľa druhého bodu prílohy č. 4. Musí byť napísané v tom istom jazyku ako súbor technickej dokumentácie pripojený k ES vyhláseniu o overení a musí obsahovať najmä

a) odkaz na smernicu, technické špecifikácie interoperability a vnútroštátne predpisy,

b) odkaz na technické špecifikácie interoperability alebo ich časti, v prípade ktorých nebola počas postupu ES overovania preskúmaná zhoda, a na vnútroštátne predpisy, ktoré sa uplatňujú v prípade udelenia výnimky z technickej špecifikácie interoperability, čiastočného uplatnenia technických špecifikácií interoperability pri modernizácii alebo obnove, prechodného obdobia v technických špecifikáciách interoperability alebo v špecifickom prípade,

c) obchodné meno a úplnú adresu sídla žiadateľa, alebo splnomocneného zástupcu so sídlom v Európskej únii; ak ide o splnomocneného zástupcu, aj obchodné meno a úplnú adresu sídla obstarávateľa alebo výrobcu,

d) stručný opis subsystému,

e) názov, adresu a identifikačné číslo notifikovanej osoby, ktorá vydala certifikát o overení podľa postupu uvedeného v prílohe č. 4,

f) meno, adresu a identifikačné číslo notifikovanej osoby, ktorá vykonala posudzovanie zhody s ostatnými nariadeniami,

g) meno a adresu poverenej právnickej osoby, ktorá vykonala overenie zhody s vnútroštátnymi predpismi podľa § 72,

h) meno a adresu posudzujúceho orgánu, ktorý vypracoval správy o posúdení bezpečnosti týkajúce sa použitia spoločných bezpečnostných metód (CSM) posudzovania rizík,

i) odkazy na jednotlivé dokumenty, ktoré sú obsahom súboru technickej dokumentácie pripojenom k ES vyhláseniu o overení,

j) príslušné dočasné ustanovenia alebo konečné ustanovenia, ktoré musia subsystémy spĺňať, a podľa potreby najmä všetky prevádzkové obmedzenia alebo podmienky,

k) totožnosť signatára.

Ustanovenia tohto bodu platia aj na vyhlásenie ES o čiastkovom overení.

2. ES VYHLÁSENIE O OVERENÍ SUBSYSTÉMOV V PRÍPADE ÚPRAV

Ak ide o úpravu, ktorá nie je výmenou v rámci údržby, týkajúcej sa subsystému zahrnutého do ES vyhlásenia o overení sa uplatňujú tieto ustanovenia:

2.1. Ak subjekt zavádzajúci úpravu preukáže, že úprava nemá vplyv na základné konštrukčné vlastnosti subsystému, ktoré sú relevantné pre zhodu s požiadavkami týkajúcimi sa základných parametrov:

a) subjekt zavádzajúci úpravu aktualizuje odkazy na dokumenty zahrnuté do súboru technickej dokumentácie pripojeného k ES vyhláseniu o overení;

b) nie je potrebné vypracovať žiadne nové ES vyhlásenie o overení.

2.2. Ak subjekt zavádzajúci úpravu preukáže, že úprava má vplyv na základné konštrukčné vlastnosti subsystému, ktoré sú relevantné pre zhodu s požiadavkami týkajúcimi sa niektorých základných parametrov:

a) subjekt zavádzajúci úpravu vypracuje doplňujúce ES vyhlásenie o overení s odkazom na dotknuté základné parametre;

b) k doplňujúcemu ES vyhláseniu o overení priloží zoznam dokumentov pôvodného súboru technickej dokumentácie pripojeného k pôvodnému ES vyhláseniu o overení, ktoré už nie sú platné;

c) súbor technickej dokumentácie pripojený k ES vyhláseniu o overení musí obsahovať doklad o tom, že vplyv úprav je obmedzený na základné parametre uvedené v písmene a);

d) na doplňujúce ES vyhlásenie o overení sa primerane uplatňujú ustanovenia bodu 1 tejto prílohy;

e) pôvodné ES vyhlásenie o overení sa považuje za platné pre základné parametre, ktorých sa úprava nedotkla.

3. ES VYHLÁSENIE O OVERENÍ SUBSYSTÉMOV V PRÍPADE DODATOČNÝCH OVERENÍ

ES vyhlásenie o overení subsystému môže byť doplnené v prípade vykonania dodatočných overení, najmä ak sú dodatočné overenia nevyhnutne potrebné na účely dodatočného povolenia na uvedenie do prevádzky. V takom prípade je doplňujúce ES vyhlásenie v rozsahu dodatočných overení.“.“.

Nasledujúce body sa prečíslujú.

Z dôvodu nevyhnutnej transpozície smernice Komisie 2014/106/EÚ bolo potrebné doplniť a upraviť znenie prílohy č. 6 zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov. Cieľom je definovanie zodpovedností signatára a vysvetlenie jednotlivých postupov, týkajúcich sa ES vyhlásenia o overení subsystémov v prípade úprav existujúcich subsystémov a v prípade dodatočných overení, ktoré sú vykonávané notifikovanými osobami.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za 103. bod vkladá nový 104. bod, ktorý znie:

„104. Príloha č. 15 sa dopĺňa ôsmym bodom, ktorý znie:

„8. Smernica Komisie 2014/106/EÚ z 5. decembra 2014, ktorou sa menia prílohy V a VI k smernici Európskeho parlamentu a Rady 2008/57/ES o interoperabilite systému železníc v Spoločenstve (Ú. v. EÚ L 355, 12.12.2014).“.“.

V súvislosti s transpozíciou smernice Komisie 2014/106/EÚ z 5. decembra 2014, ktorou sa menia prílohy V a VI k smernici Európskeho parlamentu a Rady 2008/57/ES o interoperabilite systému železníc v Spoločenstve je potrebné doplniť transpozičnú prílohu - Zoznam preberaných právne záväzných aktov Európskej únie.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. VII 1. bod znie:

„1. § 4 sa dopĺňa odsekom 5, ktorý znie:

„(5) Cezhraničnou dohodou na účely tohto zákona je každá dohoda medzi Slovenskou republikou a členským štátom alebo tretím štátom, ktorej účelom je uľahčiť poskytovanie cezhraničných železničných služieb nediskriminačným spôsobom a tak, aby nedochádzalo k obmedzovaniu železničných podnikov pri výkone železničných služieb.“.“.

Upravuje sa vymedzenie pojmu cezhraničná dohoda vzhľadom na prednosť medzinárodnej zmluvy pred zákonmi podľa čl. 7 ods. 5 Ústavy Slovenskej republiky.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. VII sa bod 23 označuje ako bod 24 a bod 24 sa označuje ako bod 23.

Ide o technickú úpravu poradia novelizačných bodov vzhľadom na ich chronologickú postupnosť.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. VII sa za bod 27 vkladá nový bod 28, ktorý znie:

„28. V § 43 ods. 14 sa slová „odsekov 1 až 12“ nahrádzajú slovami „odsekov 1 až 13“.“.

Nasledujúce novelizačne body sa primerane prečíslujú.

Doplnenie nového novelizačného bodu do novely zákona o doprave na dráhach vyplýva z potreby úpravy vnútorného odkazu v § 43 ods. 14 tak, aby sa právna úprava tohto ustanovenia vzťahovala aj na § 43 ods. 13 zákona o doprave na dráhach.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. IX sa slová „1. novembra“ nahrádzajú slovami „1. decembra“.

V tejto súvislosti sa v čl. I bode 91 a čl. VII bode 29 § 46b slová „1. novembra“ vo všetkých tvaroch nahrádzajú slovami „1. decembra“ v príslušnom tvare a slová „31. októbra“ vo všetkých tvaroch sa nahrádzajú slovami „30. novembra“ v príslušnom tvare.

Z hľadiska dĺžky legislatívneho procesu v zákonodarnom orgáne a zachovania lehôt pre signáciu schváleného zákona, ako aj zachovania lehôt pre publikáciu právneho predpisu v Zbierke zákonov SR sa navrhuje úprava nadobudnutia účinnosti novely zákona.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať spoločne o všetkých pozmeňujúcich a doplňujúcich návrhoch, s odporúčaním gestorského výboru **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 1571)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 479 zo 16. septembra 2015.

Týmto uznesením výbor zároveň poveril spoločného spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 16. septembra 2015

Maroš **K o n d r ó t**, v.r.

podpredseda Výboru NR SR

pre hospodárske záležitosti